Gandia dóna la benvinguda a la fibra òptica que multiplica per 10 la velocitat de navegació
12 gener 2018

## Gandia dóna la benvinguda a la fibra òptica que multiplica per 10 la velocitat de navegació12 gener 2018Última actualització: 14 juliol 2025

![](../gestion/img/_AO_7566-copia.jpg)  
  

**L’alcaldessa de Gandia, Diana Morant**, juntament amb **la regidora de Polítiques Econòmiques i Innovació, Alícia Izquierdo,** i el **responsable de Màrqueting en Territori Llevant de Telefónica**, **Pasqual Sanchis**, ha anunciat aquest matí que una part important de la ciutat ja té desplegada la fibra òptica, deixant enrere l’ADSL.

D’aquesta manera, Gandia fa un pas de gegant que la situa a l’avantguarda tecnològica de la Comunitat Valenciana i camina més ràpidament cap a la ciutat que vol ser. _“_Gandia, una ciutat que sempre ha sigut moderna, i des de finals de 2016 Ciutat de la Ciència i la Innovació (un reconeixement del Ministeri d’Economia), no podia permetre’s quedar-se enrere en el carro de les noves tecnologies, i ja és una ciutat adaptada a les noves comunicacions. Esta circumstància no sols facilitarà i millorarà l’accés a la informació digital de la ciutadania, sinó que també permetrà que les seues empreses siguen molt més competitives_”,_ ha assegurat l’alcaldessa.

**Avantatges de la fibra òptica**

La velocitat, la qualitat d’Internet (millor senyal de vídeo i so) i la transacció de dades serà fins a 50 vegades millor que abans, depenent de la zona; eliminació d’interferències; millora de la banda ampla i de la connexió de diferents equips a la vegada; més fiabilitat i seguretat.

Telefónica és la primera companyia que ha desplegat fibra òptica a la ciutat i, per tant, ha portat la competitivitat i ha millorat la connectivitat a Gandia. Este sistema converteix la ciutat en pionera en la comarca de la Safor en el desplegament de la fibra òptica.

**Antecedents**

En febrer de 2015, pocs mesos abans de les eleccions, ens desdejunàvem una mala notícia per a la nostra ciutat: Telefònica anunciava modificacions en la seua expansió i paralitzava el desenvolupament de la fibra òptica en diferents punts del mapa nacional entre els quals es trobava la nostra ciutat. Era una paralització _sine die_. Una notícia que afectava, fonamentalment, el sector empresarial i industrial de la nostra ciutat i també de la nostra comarca, on eren moltes les empreses que patien aquesta mancança i invertien importants sumes de diners per tenir una millor connectivitat. Eixa situació es va superar amb la inclusió de Gandia dins del  programa d’inversions de Telefónica.

Així, Sanchis ha agraït la bona relació amb l’Ajuntament i amb les associacions empresarials, tant AES, com els empresaris del polígon Benieto. En aquesta primera fase s’han cobert els polígons industrials i també a bona part del centre de la ciutat i un branc fins al Grau, on es continuarà en una segona fase juntament amb la zona industrial del Real. Està previst que a partir de l’any que ve també arribe progressivament a tots els barris. La inversió aproximada ha estat de 3 milions d’euros. _“_A Gandia tenim una central de coure i una de fibra. L’objectiu és tancar la primera, dotant de fibra tot el municipi. El desplegament de fibra, acompanyat d’infraestructura mòbil, millorarà la cobertura. Ara tenim 4 G, però en un futur no molt llunyà estarem parlant de 5 G_”._ I ha anunciat que, de manera urgent, s’hi actuarà en les zones amb problemes greus de cobertura: Molló de la Creu, Santa Marta, Ermita, Barranc Blanc, Montepino i Xauxa, afectant més de 500 persones.

**Dades bàsiques del desplegament de FTTH en Gandia**

D’un total de 29.405 habitatges o unitats immobiliàries (UI), s’hi ha cobert el 51,55%, el que suposa un desplegament en residencial de 15.158 i un 30% de cobertura global si considerem també la segona vivenda.

Planta total de FTTH  instal·lada per Telefónica i en funcionament: 1.949 llars, el que suposa un 12,86%.

Polígon Benieto:  211 UI desplegat en 2017.

Polígon Alcodar: 366 UI desplegat en 2016.

Inversió aproximada de 3.000.000  €.

**Fibra òptica als polígons industrials**

A hores d’ara, ja han finalitzat els treballs de millora i modernització dels polígons industrials de la nostra ciutat (Alcodar i Benieto), dins del pla de millora de l’IVACE (Institut Valencià de la Competitivitat Empresarial), depenent de la Conselleria d’Economia Sostenible, amb una inversió d’un milió i mig d’euros, subvencionat al 100% per la Generalitat Valenciana.

I a esta modernització contribueix també la fibra òptica de Telefónica amb 3 milions d’euros. La fibra òptica als recintes industrials, una reivindicació del sector industrial des de fa anys, obri pas perquè noves empreses, també empreses tecnològiques, participen en el nostre progrés.

_“_Mai abans s’hi havia produït una inversió tan gran en el teixit empresarial de Gandia. I això també s’ha dut a terme ara perquè Gandia torna a generar confiança i seguretat en les empreses, perquè este govern paga els seus proveïdors, perquè Gandia està demostrant que funciona. De fet, en són moltes les empreses que han escollit Gandia per instal·lar-se o per créixer en esta legislatura, la qual cosa demostra que Gandia torna a ser una ciutat d’oportunitats i que està creixent. Estic totalment convençuda que els nostres espais industrials, amb totes estes actuacions de modernització i millora, es revitalitzaran i es convertiran en punts d’atracció per a noves mercantils. Es generarà riquesa i més llocs de treball_”_, ha assegurat Morant.

Per la seua banda, Izquierdo ha agraït la col·laboració de Telefónica amb l’Ajuntament en altres projectes pioners com les llançadores d’emprenedoria. I ha destacat que la implantació de la fibra òptica al Centre Històric en aquesta primera fase és fonamental, _“_perquè coincideix amb l’eix comercial, administratiu, turístic o bancari més important. Pensem en la quantitat d’oficines i despatxos de professionals liberals en aquesta zona. Però el més importat és que això no acaba ací i continua creixent i anirà més enllà fins a cobrir el conjunt de la ciutat. El jove emprenedor sap que no es muntarà la seua oficina a una zona de la ciutat o polígon que no tinga fibra òptica, perquè és capital per a la seua empresa. Tant des del Departament d’Innovació, com l’Ajuntament en general, estem oberts a col·laborar en iniciatives o projectes pilots que beneficien la nostra ciutat_”_, ha conclòs.